แก้กม.รีดภาษีดารา-หมอ
ครม.มีมติแก้กฎหมายเก็บภาษีห้างหุ้นส่วนสามัญ-คณะบุคคล เลิกเหมาจ่าย
22 ต.ค. 2557

ครม.มีมติแก้กฎหมายเก็บภาษีห้างหุ้นส่วนสามัญ-คณะบุคคล เลิกเหมาจ่าย
ที่ประชุมคณะรัฐมนตรี (ครม.) เมื่อวันที่ 21 ต.ค. ซึ่งมี พล.อ.ประยุทธ์ จันทร์โอชา นายกรัฐมนตรี เป็นประธาน มีมติเห็นชอบร่างพระราชบัญญัติแก้ไขเพิ่มเติมประมวลรัษฎากร และมาตรการปรับปรุงการจัดเก็บภาษีเงินได้ห้างหุ้นส่วนสามัญและคณะบุคคล โดยให้สำนักงานคณะกรรมการกฤษฎีกาตรวจพิจารณา ก่อนเสนอให้สภานิติบัญญัติ แห่งชาติ (สนช.) พิจารณาต่อไป 
แหล่งข่าวจากกรมสรรพากร เปิดเผยว่า ปัจจุบันมีผู้ประกอบอาชีพอิสระ กลุ่มแพทย์ ดารา พิธีกร ธุรกิจก่อสร้าง วิศวกร นักแสดง ร้านค้าย่อย นักการเมือง จัดตั้งห้างหุ้นส่วนสามัญ คณะบุคคลขึ้นกว่า 7-7.5 หมื่นราย เพื่อเลี่ยงภาษี เพราะไม่ต้องนำมารวมเป็นเงินได้ตัวเองในรอบปี นอกจากนี้ยังมีการสร้างรายการค่าใช้จ่ายที่เป็นเท็จ เพื่อนำมาหักค่าใช้จ่ายแบบเหมาจ่าย ทำให้ภาษีหายไปปีละ 7,000-8,000 ล้านบาท 
พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี กล่าวว่า กฎหมายฉบับนี้จะปิดช่องว่างในการเลี่ยงภาษี โดยห้างหุ้นส่วนสามัญไม่สามารถเลือกหักค่าใช้จ่ายเป็นการเหมาจ่ายอีกต่อไป แต่ให้คำนวณเงินได้สุทธิ ด้วยวิธีการหักค่าใช้จ่ายตามความจำเป็น ข้อกำหนดนี้จะเป็นการแก้ไขปัญหาในอดีตที่ห้างหุ้นส่วนสามัญมักคำนวณเงินได้ด้วยการนำเอาค่าใช้จ่ายที่ไม่ได้เกิดขึ้นจริงมาคำนวณ ทำให้มีรายได้เหลืออยู่น้อยจากนั้นจึงนำรายได้ไปเสียภาษี 
ขณะเดียวกัน กฎหมายฉบับนี้จะกำหนดให้บุคคลที่จัดตั้งคณะบุคคลขึ้นมานำเงินได้ของคณะบุคคลที่ต้องแบ่งในแต่ละปี ไปรวมเป็นเงินได้พึงประเมินของแต่ละคนตามสัดส่วน เพื่อเสียภาษีเงินได้ 
"คณะบุคคลที่เกิดจากการรวมกันเพื่อทำงานบางอย่าง เช่น การสร้างภาพยนตร์ สร้างละคร เมื่อมีรายรับเกิดขึ้นก็จ่ายภาษีแบบเหมารวม 20% เพียงครั้งเดียว ทำให้เกิดการเลี่ยงภาษี แต่กฎหมายใหม่จะกำหนดให้แบ่งรายได้แก่คณะบุคคล และให้นำไปรวมเป็นเงินได้เพื่อเสียภาษีตามอัตราที่กำหนด" พล.ต.สรรเสริญ กล่าว 
ทั้งนี้ พล.อ.ประยุทธ์ กำชับเร่งรัดออกกฎหมายเพื่อให้มีผลบังคับใช้ในปีภาษี 2558